amanoisuno/poet huggingface dataset:
送徐淵子知縣朝奉還臺 周必大
聞子才華自石湖，眼看清政似冰壺。坊村不識催科吏，亭傳焉知警捕符。此去詣臺鳬舉舄，向來行陌雉將雛。朝回試望星辰履，倘許吹噓上漢無。
閣皂沖妙陳處和寄蒼玉軒圖仍枉佳篇小詩爲謝 周必大
鵝溪未易掃千尋，龍籜何曾看溢林。誰遣琅玕青我眼，道人披腹有高吟。
次韻楊廷秀  其一 周必大
江國群芳自有餘，詩才酒興不愁無。却憐西蜀移根遠，醉向東風落筆初。
次韻楊廷秀  其二 周必大
傅粉施朱淡復濃，不辭沐雨更梳風。豈知命似佳人薄，不在吾公樂事中。
楊子直示還壽皇御批制草熟狀將以新詩歎服匠手走筆奉酬既謝厚貺且爲王春度玉墀之祝 周必大
病渴相如思苦遲，至今夢怯草麻時。鼎湖鑄就龍新去，雲漢章成露尚垂。冬日茅簷雖可曝，春風浴殿豈忘思。使君自有如綸筆，會踏金鑾契主知。
茅山劉先覺高士繪雲琴圖求詩次楊廷秀韻 周必大
目送歸雲膝抱琴，山林猶恐不高深。應憐三十年前客，擾擾塵心損道心。
廷秀跋雲琴圖記高士被遇阜陵再賦小詩 周必大
羽衣當日望堯雲，薰殿臨風和舜琴。龍已乘雲絃已絕，披圖我亦涕沾襟。
次韻孫從之侍郎寄題新喻周氏用德堂 周必大
醉經飲德樂厭厭，餘味蓴羹豉下鹽。安得同爲堂上客，共繙三萬軸牙籤。
次韻楊廷秀待制寄題朱氏渙然書院  其一 周必大
日出杲杲安問螢，弨掛翻翻誰受檠。大哉風行水上渙，一夕泮盡峨峨冰。
次韻楊廷秀待制寄題朱氏渙然書院  其二 周必大
誠齋萬事悟活法，誨人有功如利涉。嗟我大類醯雞然，時復一窺甕中天。
次韻廷秀待制寄題李紀風月無邊樓 周必大
尺壁之珍城價買，寸金之土連郭外。豈知風月不論錢，誰主誰賓眼爲界。斯樓廣大由心胸，應有嘉客傾坐中。厭厭夜飲樂未終，白間已射朝曦紅。
次韻廷秀待制玉蕊 周必大
姑射山前雪照人，長安水畔態尤真。步摇翹玉中心整，瓔珞塗金四面勻。常笑荼醿藏浪蕊，獨陪芍藥殿餘春。自從唐代來天女，直到平園見後陳。
次楊子直使君韻 周必大
雪繭冰絲結素華，天孫初織費繅車。花開金谷空千種，蕊疊瑶英自一家。下比山礬誰薄相，上攀瓊木客雄誇。集仙翰苑須公等，歸繼唐賢植此花。
次王伯奮通判韻 周必大
三槐交蔭盛京華，八座摛文富五車。玉樹合教依故國，霜蕤何事到山家。幸經泥軾新題品，全勝雲軿昔誕誇。絕唱强酬書字大，固應傳笑眼昏花。
林順卿教授兩爲玉蕊花賦長韻富贍清新老病無以奉酬輒用楊使君韻爲謝 周必大
廣文行實稱才華，如節鸞和馭寶車。曾燕瓊林天一握，却吟玉蕊示三家。大篇追補唐詩闕，盛事常留魯頖誇。別有冰姿延客住，白池賸種白蓮花。
三月二十八日春華樓前芍藥盛開招歐葛二兄再爲齊年之集次舊韻 周必大
老去猶思飲吸川，靜中還喜日爲年。艾耆天畀如三壽，談辨人驚似八仙。洞鎖嵩峰偏入眼，丹成𡵺嶁遠齊肩。定知樂事年年共，更看新詩句句傳。
陳誠之以長句送揚州花仍催踐快閣之約戲答 周必大
清歌句句戛鳴球，紅藥年年具彩舟。更約倚晴登快閣，真成騎鶴上揚州。
題安成劉江報德堂白爵圖 周必大
孝行通穹壤，珍祥應鼓枹。是家飛白爵，誰子泥青烏。
錢文季狀元去春用楊吉州子直韻賦玉蕊詩老悖久稽奉酬今承秩滿還朝就以爲餞 周必大
晝攬群芳博物華，夕披衆說聚螢車。花來北固無新唱，詩到西崑有故家。鄉里孝廉流澤遠，弟兄科甲搢紳誇。盍歸史館開羣玉，徐步詞垣判五花。
趙正則司戶沿檄而歸玉蕊已過追賦車字韻詩奉答 周必大
春深遊客競繁華，寶馬香輪带麯車。不爲來看招隠樹，有誰肯顧野人家。飛飛粉蝶鬚相映，皎皎銀蟾色共誇。今得審言詩勝畫，傳神何必趙昌花。
江西美示古調七篇皆以風雅久寂寞爲首句責僕一言僕素不能詞念此意不可不酬走筆直述所懷而非詩也 周必大
古人足禮義，情動形于言。四始雖不同，如委出一源。朅從此道廢，根淺枝葉煩。衆作日以工，大本日以諼。君欲繼前修，要當養其原。第令思無邪，庶幾三百篇。
平園老叟周某敬讀次對兄芙容絕句歎服不已效顰於後 周必大
秋花少似春花紅，眼明見此木芙蓉。斜臨野水作清鏡，似照曉粧濃未濃。
重九次七兄韻 周必大
追歡尊有酒，適興樂無荒。風雨如知節，塤箎共陟岡。憑高臨鴈翅，履險失羊腸。醉墨淋漓處，珍材費樂浪。
楊廷秀送牛尾貍侑以長句次韵 周必大
江南十月方肅霜，小槽初滴鵝兒黄。頗思指動異味嘗，門正張羅誰末將。披綿强來推不去，枯蝦欲進止之戶。羊羶豕腥尤可厭，肪截脂凝在何處。草玄子雲黄門郎，遺我黑質而白章。形之硬語弩力强，寫以奇字侔史蒼。愧無纖手色傾國，壓糟磨刀走臧獲。喜于左手持蟹黄，美勝八珍熟熊白。古來貍首歌侯門，名以牛後真屈君。從今玉汝洗俗諺，好與紈袖陪梁園。公詩如貂不煩削，我續狗尾句空著。
寄題高仲一殿撰識山堂長韻 周必大
買山老山間，乃識山之容。愛山無古今，此論誰非同。仇仙來匡廬，一轉語獨工。不識山面目，只緣在山中。譬之塵漠漠，又如水溶溶。人魚居其間，孰識礙與通。我昔少年日，自携七尺筇。盤旋山南北，憩息林西東。朝看山之橫，暮看山之縱。貪多眼爲乏，陟險足已慵。拱揖且不暇，賞識良自蒙。方悟白司馬，草堂對穹隆。彼既若獻狀，此亦如發蒙。秀甲天下山，至言出心胸。今君欲繼之，築堂會奇峯。何嘗遠城市，而能日迎逢。山形不動體，山色含真空。風雲有蓄洩，氣象無終窮。雨餘四面翠，日麗千仞紅。氤氳香爐烟，挺拔雙劍鋒。最愛五老人，崚嶒美所鍾。可望不可即，有意容相從。羅列皆兒孫，几席次第供。山雖跨兩邦，茲焉實長雄。不爲堂上客，詎信山有宗。寄語遊山者，毋徒走憧憧。
凍頭王氏藝芳堂 周必大
一聞編簡香，如入芝蘭室。况將百尺樓，高貯三萬帙。清芬藹階庭，賸馥沾黨術。從渠海上夫，顛倒放李赤。
丁巳二月甲子蜀錦堂海棠盛開適有惠川綉晝錦堂記者招伯威德源爲齊年會次舊韻 周必大
曾因客夢到西川，萬戶疏封祇隔年。花重錦官思杜老，鶴飛沙苑看徐仙。衰顔尚許任爭齒，淺量深慚賜及肩。照眼蜀粧依綉幌，共驚十載讖先傳。
二月十二日夜夢奏事 周必大
曾抱疲駑佐聖明，枕中議政似平生。五更鼓角驚殘夢，彷彿街司報點聲。
晨起有感二首  其一 周必大
楚尹三爲禮未衰，湯衡五就欲持危。翺翔不作奔陳計，接淅何堪去魯時。
晨起有感二首  其二 周必大
內禪纔成便乞身，營營衆口尚成城。後來進退交相累，何似當初微罪行。
平江顔侍郎挽詩 周必大
吳門自古俊髦多，中外推公政事科。議禮不妨豐酒課，治繁猶暇講禪那。榻前屢記宣除目，川上遥憐逐逝波。底用鎸碑紀廉直，鄉評正自不消磨。
曾無疑以長韻送金橘時已暮春次韻 周必大
荼䕷殿春枝滿霜，盧橘熟夏今乃黄。彈丸煌煌照坐光，老叟驚詫見未嘗。客言採果孟冬月，剖竹爲符带蒼雪。包之赫蹏滿貯中，纏以絲枲外合節。或藏綠豆因醉翁，或雜寸膏仍緘封。三說未識將誰從，但覺色香新摘同。分甘安能與衆樂，秘方何惜都傳却。已誇指下石化金，仙指并求君勿噱。
彭孝求以詩送芍藥云今年厄閏不佳且許紅都勝不至云待明年戲答小詩 周必大
厄閏黄楊古所傳，翻階紅藥豈其然。明年果得真都勝，便是雙鶬一箭穿。
連年視聽不明有耳雨空花之對今歲尤甚戲成小詩 周必大
夜雨稀聞聞耳雨，春花微見見空花。自憐他日盲宰相，今復癡聾作富家。
去年孫從之示玉蕊佳篇時過未敢賡和今年此花盛開輒次嚴韻并以新刻辨証爲獻 周必大
食菜曾饕三百囷，種花重看一番新。洞仙舊賞輪無迹，工部高吟筆有神。疊雪雅宜歌白雪，送春仍欲買青春。向來僞帖今冰釋，從此佳名徧廣輪。
張履妻王氏挽詞 周必大
逮事尊嫜日以嚴，退從娣姒一何謙。不愁囊橐金珠減，但喜園林錦綉添。四德助成家赫赫，一身寧計病懨懨。歸尋二稚應無憾，况有良人爲發潜。
追挽新永州守張奭妻宜人王氏 周必大
世系蟬聯運紫樞，夫家鱗襲佩銅魚。奉先睦族俱難繼，燾後劬躬總可書。身到東南門有爛，年周甲子饋俄虛。異時追錫魚軒寵，不及零陵從隼旟。
永新賀升卿著春秋會正論屢督跋戲往 周必大
三傳名家各是非，聖經元自許傳疑。遲遲著語君知否，游夏猶難措一辭。
江西美錄示新舊詩一篇戲贈二十字于後 周必大
夢筆異文通，詩篇總自工。長哦三伏裏，句句是清風。
洪景盧內翰爲甘叔懷作碧崖修造疏戲題小詩奉勸本宮管轄而下諸道友助緣 周必大
碧崖道士拍洪肩，白水真人覓玉泉。我似東軒無一物，閣山風月不論錢。
胡氏逢慶堂詩用秉成兄韻 周必大
柿紅萱蘤映階濃，泥紫芝函带璽封。善積古稱家有慶，身强今看子其逢。壽觴莫惜斟三雅，祿養猶期饌萬鍾。樂與鄉人傳盛事，老來醉筆任橫縱。
次韻李得善學錄需酒納婦 周必大
合好須憑麯米春，分甘那暇問醨醇。遥知北海招嘉客，共賀東牀得好姻。
戊午仲春同甲小集次舊韻 周必大
會老三人似潁川，同生絳縣免疑年。尊常有酒何妨醉，事每無心即是仙。儉欲固應知足足，忘形誰問是肩肩。香山已寫丹青像，洛誦仍憑副墨傳。
太和彭孝求連年許芍藥紅都勝今方以唐律送一株小詩爲謝 周必大
龍洲舊說紅都勝，象罔今逢赤水珠。更挽春衫來比並，如纏十萬上江都。
紹興庚午某與安成劉逢辰秋闈同薦逢辰四子伯德禮淳熙甲午解魁登第今宰臨川仲德仁拔癸卯解叔德恭負雋聲季德性紹熙乙卯復冠鄉舉出示當時小錄手澤在焉爲題二小詩於後  其一 周必大
丁年韋布逐槐忙，結綬王畿四紀强。只把衣冠掛神虎，夢回猶未熟黄粱。
紹興庚午某與安成劉逢辰秋闈同薦逢辰四子伯德禮淳熙甲午解魁登第今宰臨川仲德仁拔癸卯解叔德恭負雋聲季德性紹熙乙卯復冠鄉舉出示當時小錄手澤在焉爲題二小詩於後  其二 周必大
鹿鳴舊籍晚重看，翰墨場中興久闌。同榜諸郎皆舉首，老夫安得不衰殘。
新光州守趙師奭字國佐才高一世仕京口以讒廢宰太和以憂歸得郡待對沒於逆旅家會稽又遭焚識者閔之今既葬矣其子寄行狀求追挽嗟悼不足情見乎辭 周必大
籍甚天支萬事通，傷哉人爵一生窮。飛英北固讒何極，游刃西昌秩未終。千騎絕憐成畫餠，八人乃忍助融風。只因快閣長流水，遺恨滔滔向浙東。
劉仙才仲子俊示其父醉菴詩集索鄙句 周必大
蹇步媻珊到竹溪，病眸眩瞀亂金篦。清風滿座無塵事，遺墨盈編有舊題。久羨山人居水北，今知詩社續江西。醉吟跌宕誰能寫，髣髴琳瑯識介圭。
子中兄招飲次韵  其一 周必大
青衿學道不憂貧，黄髮相看並乞身。前有二疏今可企，免教人謂魯無人。
子中兄招飲次韵  其二 周必大
立朝共踏東華土，居里同抽北闕身。從此清風與明月，尊前真屬兩閒人。
慶元戊午重九天氣晴和侍七兄提舉監丞早集清都臺午飯讀書臺晚集神岡西臺皆古迹也戲成小詩 周必大
午風和氣借春來，雨足黄花越節開。要識重陽真富貴，弟兄一日歷三臺。
己未立春留楊伯子知縣小酌夜聞窗竹有聲伯子以爲雪或曰風也已而果雪詰旦敲門送詩走筆戲和 周必大
莫訝衰翁笑口開，故人風度繼歐梅。墮簁雪陣魚麗遠，蹋迹詩仙鳳沼來。酒似茅柴居膈上，句如桂子落天台。新年春日相追逐，誰謂天公厭兩回。
己未二月十七日會同甲次舊韻 周必大
里仁初不問山川，身健從交換歲年。紅紫丁寧容老圃，丹青點化屬詩仙。情均鴈序兼鶑友，壽貫犀顱映鶴肩。莫筭酒行徵罰令，一株花下一盃傳。
送韓希道移漕江東 周必大
饋餉隨蕭不作難，秦淮今視漢秦關。天開虎踞龍蟠處，地近雞翹豹尾間。洗印先經三峽寺，觀風徧踏九華山。盡收奇秀歸詩稿，却趁賡歌供奉班。
賀升卿年垂八十以詩寄平園新詠二十二篇又錄十年前簡予四詩尚有訪戴之興謹次最後一章韻爲謝 周必大
文與年高豈樂天，字隨心正亦公權。吟詩作賦晴窗裏，問柳尋花野水邊。喜我新巢三徑就，勞君舊句一時編。雪舟有興休回棹，共載期追李郭仙。
朱叔止通判屢示詩詞綽有家法輒次年字韵一篇兼簡汪仲嘉敷學樓大防顯學二尚書 周必大
筆勢奔騰决大川，談鋒激烈敵丁年。花開共入長春苑，柯爛爭看不老仙。西笑君先聽漢履，上征我未拍洪肩。從今日日親漁釣，恐有三賢尺素傳。
仲嘉致政敷學尚書汪兄寵和鄙句且寄適軒記詩銘等皆慕白樂天語也敬以來意盡用樂天事次韻 周必大
鄞川人物擬三川，公似香山更永年。楊柳夭桃俱是幻，蓬萊兜率孰非仙。平生名脫虞卿曆，歲晚詩齊夢得肩。近岸連檣多賈客，定携新句海東傳。
顯學尚書樓大防奉九十六歲之親戲綵未央古今鮮儷遠蒙五詩皆和鄙句謹次韻爲慶 周必大
萱堂眉壽正增川，手種蟠桃莫計年。得道身陪金母宴，應緣居近寶陀仙。煌煌八座歡承膝，濟濟諸孫戲疊肩。家慶新圖爭快覩，願將摹本寄郵傳。
奉酬新劍南守朱叔止次舊韵寵寄之什 周必大
竹使分符化劍川，政成應不俟期年。買臣聊引會稽綬，長倩即登廷尉仙。棋戶雖高猶易敵，詩壇彌峻却難肩。通家有契無纖隙，惡語深藏莫遍傳。
徐商老參議直閣進書登瀛創儒榮堂來索鄙句許示奏稿寄題 周必大
三孔三劉歲月賒，後來儒術數君家。五枝舊折燕山桂，八月新乘海上槎。方履圓冠無愧怍，西崑東觀有光華。牙籤縱許窺青簡，銀海何堪眩黑花。
多葉白牡丹一幹兩花其一重臺其一每葉之上間以青純前所未聞名之曰青白圭蓋用司馬相如檄析圭注白藏天子青分諸侯也爲賦此詩 周必大
品極王封壺有妃，其餘國艷視諸姬。上黄貴紫知無敵，藏白分青合付誰。舊譜由來虛爵邑，新名此去備藩維。古之兄弟方華鄂，今以公侯屬縹枝。
參政李秀叔挽詞二首  其一 周必大
憶昨淳熙謹萬微，再登耆哲貳繁機。謀猷入告宸心沃，俊乂旁招物望歸。惠斂十連遺愛遠，年開九秩近臣稀。全名備福公何憾，念舊傷情涕自揮。
參政李秀叔挽詞二首  其二 周必大
十載山林號後谿，三朝鍾鼎列前疑。進賢自許唐師德，持論人推蕭望之。玉立諸郎傳素業，金聲高弟振清規。送車遠莫陪千兩，誄行深慚措一辭。
三月三日適值清明會客江樓共觀並蒂魏紫偶成二小詩約坐客同賦  其一 周必大
上巳清明共一時，魏花開處亦連枝。前身應是唐宮女，猶記昭容雙袖垂。
三月三日適值清明會客江樓共觀並蒂魏紫偶成二小詩約坐客同賦  其二 周必大
修禊歸來却踏青，臨流謀野兩關情。不如省事遊春女，挑菜渚邊看水生。
某昨蒙寶文待制輒送揚州紅都勝欲占小詩敘謝怯大巫而止茲者賢郎明府相過屢索芍藥詩實不曾作謹用前意成四韵拙遲可笑 周必大
紅藥何年有，繁花掃地無。風光分謝砌，根撥記江都。兩兩丹山鳳，炎炎赤水珠。春衫誰氏女，比並强施朱。
永新談漢卿求筠坡書院詩用誠齋之韵之意而推廣之 周必大
軒窗彌望猗猗竹，有斐切磋琢磨足。天籟鳴風異絲木，晝夜鏘金戛球玉。碧梧空有栖鳳枝，何如以實飼其兒。扶摇下視鴻鵠陂，附翼會集夔龍池。
安福孝子朱雲孫血指刲股燃臂愈父母疾化遂行于室家邑上其事于州他日讀待制廷秀楊公所述誌公之文爲題小詩于後 周必大
孝子因親不愛膚，忠臣爲國亦忘軀。一毫不拔何爲者，此姓渠名枉共朱。
無心居士劉君挽詞 周必大
應物無心善自寬，臨財有義肯儒酸。竹林逸老多餘慶，鴻苑奇書獨飽觀。名父平生淹簿領，佳兒他日紹衣冠。追思再世相逢舊，西望梅溪一永歎。
龍學張彥父挽詞 周必大
豈弟基巖邑，名聲起使華。臺評扶國是，諫紙合謨嘉。念昔陪東府，看公肅正衙。班齊人立鶚，疏出字飛鴉。漢履星辰遠，江祠歲月賒。負圖官益峻，賜札禮彌加。耄耋常稱道，兒孫競克家。歸全無一愧，殄瘁有長嗟。
王籍文學求讀書堂詩 周必大
倚相端能記典墳，子羔未可治人民。十年莫作攸之恨，萬卷方知甫也神。堂下從渠糟粕議，城南容我簡編親。鐵更三擿韋三絕，將聖猶然况後人。
平園創三層樓子直秘書遠貺新詩有山中宰之句自念掛朝服築層樓偶與陶隠居相符他日倘得壽與之齊則登臨之樂未已也次韵爲謝每句用本傳中語 周必大
弘景掛冠永明年，築樓三層家政傳。俯聽松風輒欣然，時人望之疑是仙。天教輕捷遊方外，自喜向來不爲宰。耄期猶且有壯容，誓戒何妨臨鄮海。
丙辰七兄有詩及人月分圓己未彼此服藥未能夜坐今次舊韵爲重九之約 周必大
初非遠道思綿綿，自是岑岑懶涉川。咫尺却成千里隔，蹉跎還負十分圓。坐看碧落飛金鏡，遥想黄樓運筆椽。寬約重陽各强健，登高同賦去年篇。
小詩戲王駒甫請來早轉約伯威德源得善彥和志伯西美粹夫及愚卿兄弟共不托一盃已有定例不設他味 周必大
巖桂芙蓉映菊籬，小春仍上海棠枝。甕頭幸有茅柴酒，來看平園萬戶棋。
端明殿學士張定叟挽詞 周必大
魏國勳勞四海知，南軒愛直古人遺。中興家世誰如此，季氏豪英尚似之。金殿新班將得政，玉麟舊鎮且移麾。落星小駐星還落，江路東西總去思。
次韻楊廷秀待制二首  其一 周必大
十年不侍殿東頭，臨水登山隠者流。一眼瞳方無異相，三層勾曲有巍樓。幸殊王粲非吾土，何事龐公不入州。至後臘前天欲雪，扁舟乘興肯來不。
次韻楊廷秀待制二首  其二 周必大
官府新辭上界仙，碧瑶洞口晉桃源。默存常在清都境，歸去休蕪靖節園。爲問隆樓并傑閣，何如易野及平原。明年大作南溪社，會訪拾遺花柳村。
廬陵主簿李子賢東頃示長牋用劉元城主簿可教事去秋復惠楚詞皆未果答今代還索言老謬勿哂 周必大
地跨江閩秀氣兼，玉成界尺直方廉。西曹久處習鑿齒，高士誰知孫子嚴。我愧元城題品重，君能楚些筆鋒銛。天門底用相吹送，公道今方拔滯淹。
七兄初約登新樓作重陽敦前歲之盟適病足不能出佳篇送魚酒且及二蘇逍遥堂風雨之句次韵敘謝併爲後約 周必大
徧走三臺一日中，前年樂事轉頭空。新樓期對萸并菊，舊約翻吟雨與風。魚繞長江殊有味，酒篘大甕浩無窮。登臨何必拘重九，脚力强時信即通。
讀張敬夫南軒集夜夢賦詩 周必大
道學人爭說，躬行少似君。中心惟至一，餘事亦多聞。湖廣規模遠，濂伊講習勤。平生忠與敬，彷彿在斯文。
慶元庚申華隠樓成其下明農堂新接牡丹亦盛開敬邀伯威德源二兄小集用舊韵 周必大
花接門園記洛川，明農堂畔識豐年。自量拾級身猶健，共約樓居意欲仙。倚檻聊舒千里目，舉頭應側萬人肩。那知賓主非劉石，枉作沙河酒席傳。
盧帥錢待制之望挽詞 周必大
白鹿爭看擁碧油，貂蟬銳欲出兜鍪。初官事業追山盜，晚歲功名靜海舟。鶴唳八公垂破賊，虎飛萬里欠封侯。儒科有子傳衣鉢，積善徐卿慶未休。
送楊伯子知南昌縣 周必大
往年餞尊公，出宰新吳縣。仁愛馴桑雉，聖明遇禾絹。君今治南昌，家學世其官。密令行教化，明庭集孔鸞。煌煌牛斗間，寶氣先後應。卓魯聚一門，誰續職方乘。
蕭彥育頃年示詩篇且求次誠齋待制所贈佳句之韵嘗許赴省時勉爲之適相過以七步見窘就坐呈老醜聊述本意 周必大
詩勿驚人日以昌，巍科只待賦阿房。源深元自流三峽，幹老今誰敵豫章。肯向洛陽尋白傅，曾從江夏學黄香。漠廷結綬君家事，不羨彈冠貢與王。
通直郎致仕劉楹挽詞 周必大
殖學摛文衆所推，掾州佐邑譽尤歸。羊羔德備嘗縫革，神虎門高早挂衣。斯疾頓乖今者愈，此生誰及古來稀。遥瞻烏石岡邊路，挽奠無從只淚揮。
次張子儀抑篇荔枝詩韵 周必大
馹騎塵飛受暑風，絕憐丹臉透青龍。歐閩後出名高尚，廣蜀先驅品下中。遥憶東坡分曬白，預邀老杜賦輕紅。明年倘未歸黄闥，生熟何憂更異同。
光宗皇帝挽詩二首  其一 周必大
與進依三善，從遊閲五冬。初終存繾綣，議論極從容。輔政時雖淺，開藩眷自濃。不如仙宅犬，猶從鼎湖龍。
光宗皇帝挽詩二首  其二 周必大
仁愛周華夏，英聰貫古今。知人符日照，裕物稱天臨。閒退親傳子，憂勞舊損心。景光昭百世，昧谷謾西沉。
贛守張子智重修思賢閣奉趙清獻公 周必大
霜凝憲簡肅朝衣，日轉熙臺治郡時。事道初無中與外，居仁自有勇兼慈。甿謠曾詠來何暮，德政常留去後思。眼看清規非面友，肩隨畫像是心期。
余仲鏞從辟廣西示洪景盧所作松風閣記題詩反招隠 周必大
小松風颼颼，長松風冽冽。遥知蒙溪上，餘韵兩清絕。宦遊正可樂，歸夢未應切。待生丁固腹，徐化莊周蝶。
寄題安福朱景源景雲所居二首  其一 周必大
四始昭垂棠棣詩，九江屹立義門碑。請君更學張公藝，忍字常爲一字師。
寄題安福朱景源景雲所居二首  其二 周必大
友悌人知天亦知，風雷會變籜龍兒。從今直節亭前後，枝茂宗生竹也慈。
管長源朝奉挽詞 周必大
青袍黄甲舊蜚英，紫綬金章晚更榮。隠德家傳遼北客，修齡人羨濟南生。墓中深刻同年筆，世上難磨異日名。識面有時追往事，傷情無路奠佳城。
萬安頼秀才家拾青樓二首  其一 周必大
經術逢辰富貴兼，取名銀艾未傷廉。更須喚作藏書閣，別貯鄴侯三萬籤。
萬安頼秀才家拾青樓二首  其二 周必大
高柳侵簷带綠烟，平林遥望倚青天。詩人不必工摹寫，留與恩袍色鬭鮮。
靜菴曾伯虞挽詞 周必大
往聞郭林山，學易之指南。艮齋從其子，議論青出藍。授徒蘭溪上，妙理常窮探。真旨傳何人，著錄推靜菴。稱疾似玄晏，觀復師老聃。芸芸已歸根，弔客無多談。
登仕郎曾忠佐迎母王于樂氏母許新居成即歸于是築第高沙極輪奐母欲遷而逝乃虛中堂榜之曰思永爲賦四韻 周必大
夏屋渠渠斲采椽，筍輿就養有成言。南陔久嘆薪吹棘，北戶空勞草樹萱。堂上只容瞻像設，寢中那復問寒暄。朝思夕念嗟何及，彷彿神遊入夢魂。
寄題江陵撫幹胡仲方官舍信美樓  其一 周必大
彼美人兮樓楚都，身親棨戟俯江湖。賓僚遂使多賢者，共顧飛鴻亦樂乎。
寄題江陵撫幹胡仲方官舍信美樓  其二 周必大
家在香城溪水邊，冠霞飛閣切雲烟。從軍樂事猶吾土，底用銷憂賦仲宣。
追挽胡季文知縣 周必大
萬人競渡一標歸，鄉國今猶記錦衣。芹藻再思俱有造，穀蒲連執總成非。風吹劍首空遺吷，日照禺中遽落暉。宿草縱存無路哭，追懷往事共歔欷。
送楊子止赴郴守羅達甫之招二首  其一 周必大
使君爲郡入蘇天，六月清風更穆然。子到同吟仙井橘，公餘趁賞北湖蓮。
送楊子止赴郴守羅達甫之招二首  其二 周必大
誰傳衣鉢付揚雲，卿子文鋒舊冠軍。主合握蘭賓折桂，來春吉語一時聞。
七月十四日江西美約周愚卿兄弟及許景陽相過共觀鶴雛羽毛褐色因飲食雙投新酒擘閩中新荔放白蓮池上遂成勝賞明日西美有詩走筆奉和 周必大
起來汗浹似翻漿，客带清風變早凉。鶴子曳衣猶淺褐，鵝兒對酒已深黄。白蓮近揖三千女，丹荔遐招十八娘。但把槐忙付年少，不妨老伴燕林塘。
江西美復送四景詩再次韻 周必大
酉歲應知富酒漿，頻年暫輟奏伊凉。沼蓮不使紅侵碧，池鵠聊容白護黄。照坐雖無駢火實，潔尊幸有絡絲娘。西風早晚驅殘暑，何日尋盟到野塘。
時久闕雨回西美柬就附小詩 周必大
君能多益辦，我鼓再而衰。安得催詩雨，心摇畢月離。
三次韻答江西美 周必大
菲飲簞壺食與漿，淡交非復世炎凉。佳名誰合戎州綠，妙語端由太史黄。無怨不須移孔議，有情未可老徐娘。荷香襲坐忘歸興，不覺昏鴉影渡塘。
四次韻 周必大
只因瑞露酌天漿，解后移尊赴晚凉。眼看碧幢擎蓋綠，心慚白鵠立槐黄。飲隨人量陳三雅，興入詩懷咏四娘。雲黑月離今驗矣，共欣甘雨溢陂塘。
五次韻 周必大
客嘉合饋五先漿，竹好仍生一味凉。天與冰肌勝傅粉，星馳火齊捷飛黄。將雛華表疑丁令，喚渡京江憶杜娘。屢枉新篇誰可擬，一川烟草賀橫塘。
四景詩似欠一篇五更枕上足成之錄呈西美司書勿勞屬和僕亦偃旗閉壘矣 周必大
甘寒何必柘爲漿，也解逡巡造醴凉。更喜鶴鳴添子和，休因荔進引蕉黄。花如宋玉窺鄰女，詩似劉郎問泰娘。只欠西湖雙畫舫，便疑風景類錢塘。
八月十八日與客小集賞巖桂而紅梅海棠金林檎盛開明日江西美賦四絕句走筆次首篇韻 周必大
壯觀江潮拍岸時，肯來小圃訪樊遲。天憐無以娛嘉客，併發春花伴桂枝。
龍泉李宗儒師儒兄弟槐陰書院 周必大
君不見漢京辟雍載黄圖，博士直舍三千區。分行數百曰槐市，下有諸生講唐虞。又不見本朝肇啟邇英閣，稽古隆儒號經幄。風清枝翠似交舞，日暖花黄時細落。君家欣慕名書齋，伯仲方將與計偕。橋門且陪億萬計，朝路終馳十二街。義郴文章妙天下，引喻牛行相君舍。勉君植德企前修，他日兒孫攀逸駕。
龍泉項汝弼字唐卿盧溪書院 周必大
往聞澹菴評鄉賢，有朋曰項如箎塤。是非褒貶乃枝葉，孝友忠信爲本根。姓名不願唱上第，詔旨特許旌高門。化行同邑得模楷，經授猶子留淵源。輕財重義續前烈，築屋貯書貽後昆。誰能漸磨入我室，毋但涉獵游其藩。泉江况乃多侍從，遠親二郭近則孫。學成衮衮上臺省，健翮萬里看騰騫。
寄題龍泉李氏萬卷堂 周必大
斷簡殘編已可披，排籤插架有餘師。五三載籍多爲貴，九百虞初小不遺。潤屋殊非阿堵物，傳家自是寧馨兒。老來鉛槧心猶在，每憶讎書館殿時。
安福歐陽紹之奉議桃花石二絕句  其一 周必大
蟠桃一綻歲三千，仙傳荒唐未必然。何似此花留巧石，有開無落更長年。
安福歐陽紹之奉議桃花石二絕句  其二 周必大
武陵溪畔古桃源，洞合空勞記往還。晉代漁郎心不轉，隨花化石在人間。
嚴寬桂巖堂二絕句  其一 周必大
巖桂標名本在山，城居翻以桂爲巖。香浮仙籍書生事，早拜恩袍映彩衫。
嚴寬桂巖堂二絕句  其二 周必大
卜築華堂已八年，花因舊植有新添。廣寒何待中秋到，明月清風即步蟾。
次韵章茂獻謝茶 周必大
墨談名高筆有花，胸中五色補皇家。諫書夜奏常焚稿，講舌時乾每賜茶。秘祝重尋丹竈火，長生元笑紫河車。新詩有味知何似，雙井春來試白芽。
太和宰趙嘉言  其一 周必大
爭渡行人簇水邊，水中鮫鰐慣垂涎。從今何待跛男子，共載誰非利涉川。
太和宰趙嘉言  其二 周必大
攤酒催錢吏打門，那堪嫁娶畫朱陳。稍捐官府秋毫利，散作鄉村浩蕩春。
太和縣丞廳葺三亭于官廨曰真清曰特秀曰成蹊又有讀書臺龍首池寄題三疊  其一 周必大
古來丞尚涉文書，近世何曾識吏胥。不對溪山種桃李，官居真復似僧居。
太和縣丞廳葺三亭于官廨曰真清曰特秀曰成蹊又有讀書臺龍首池寄題三疊  其二 周必大
松竹林中讀異書，公餘有味在三餘。立之猶未登臺閣，予不負丞丞負予。
太和縣丞廳葺三亭于官廨曰真清曰特秀曰成蹊又有讀書臺龍首池寄題三疊  其三 周必大
池疏龍首水循除，日暖游鯈得自如。官已忘機民正樂，魚今知我我知魚。
送綸丞郡章貢 周必大
雞犬新豐識，江山清獻游。吾寧忘舊隠，汝且事賢侯。剩酌廉泉水，徐題戲彩樓。明年更强健，亦欲理方舟。
華文閣學士沈持要挽詞  其一 周必大
百篇奧穾上規姚，一代英靈水出苕。使節帥符周郡國，天臺儲禁切雲霄。趨庭祿養連三組，御極恩章接四朝。行馬施門兼五福，死生窮達祇囂囂。
華文閣學士沈持要挽詞  其二 周必大
宦遊到處績皆凝，名遂歸來望更增。棋勢晝翻饒國手，蒲團夜坐敵禪僧。風標常憶清如鶴，書札頻通細若蠅。戲綵堂空詩版在，禾興耆舊傳吳興。
寄題贛簿彭南夫讀書樓二絕  其一 周必大
曾門嘗佐虎頭州，濟美人猶羨督郵。三仕今看孫又子，會持麾節繼前修。
寄題贛簿彭南夫讀書樓二絕  其二 周必大
江山不怕簿書迷，鸞鳳何妨枳棘棲。公退讀書消永夜，遥知太乙下青藜。
劉訥畫廬陵三老圖求詩 周必大
同辭宦路返鄉閭，兩驌驦中間以駑。前後顧瞻羞倚玉，支干引從偶連珠。三人不用邀明月，九老何妨續畫圖。從漢二疏唐尹後，相新相近此應無。
西美司書賦生瑇瑁佳篇仍索鄙句奉和一首 周必大
衷甲藩身却誤身，誰教全體點斑鱗。幸容生致池中物，忍使刳爲席上珍。剩買魚鹽便爾性，閒隨龜鶴稱吾真。却思御合紋如豆，侍食鈞天二十春。
走筆再次西美韵兼簡季章 周必大
天教尤物伴閒身，不爲衣裳易介鱗。莫效盧亭思辟毒，且同李閣賦潜珍。釦金元重名兼器，飾带空號假象真。久侍尚方叨賜予，新凉來醉茇堂春。
次韵楊廷秀待制瑞香花 周必大
灞橋忍凍兩眉攢，漢殿含香別一般。粉面固宜垂紫袖，錦裳何必著中禪。禁庭侍史令同宿，宮帽花枝故自欒。咀嚼新詩懷舊直，刺貪寧不愧何檀。
廷秀再用韻見寄末句易檀爲蘭故亦不復從前韵 周必大
修竹凌寒劍戟攢，何如綺綉媚千般。爐薰錦帳朝衣夾，花顫金釵舞袖禪。少態山茶空艷艷，多姿梅蕊恨欒欒。西清垂意君知否，應記青綾握舊蘭。
丞相余端禮挽詞 周必大
勳業良平亞，聲名丙魏齊。擎天安玉座，推轂聚金閨。鄉墅休鵬翼，沙堤望馬蹄。新麾辭海上，舊治樂湘西。豈料占飛鵩，真成夢白雞。九重思汝礪，三鎮有兒啼。昔者同朝久，公乎不我睽。八哀空日誦，一束幾時携。
楊子直秘書以一詩送小兒歸省又一絕及平園花木校文苑英華併次韵發笑  其一 周必大
老去何心悅盛華，觀書無奈眼昏花。但思載酒揚雄宅，細問三州二部家。
楊子直秘書以一詩送小兒歸省又一絕及平園花木校文苑英華併次韵發笑  其二 周必大
栽花種竹滿平園，人道安閒似樂天。自笑鉛黄消永日，何如蠻素樂華年。
壬戌冬至胡季亨伯信仲威叔賢相過洛花一朵正開置酒賞之王南劍偶遣矮人獻笑坐中以開閉長短爲戲因成四韵 周必大
霽色舒圭景，寒醅艷玉杯。關譏方且閉，國色已先開。幸有佳賓客，將何助笑咍。共言長至日，底事矮人來。
嘉泰癸亥元日口占寄呈永和乘成兄 周必大
歸田初不隔江淮，底事新元未往來。賭酒彈棋真夢爾，膠牙藍尾亦悠哉。莫思樂事年年減，且喜春花日日開。兄弟相看俱八十，研朱贏得祝嬰孩。
正月三日胡季亨及伯信仲威叔賢昆仲歐陽宅之李達可同自永和來雨中小集疊岫閣用金鼎玉舟勸酒下視梅林戲舉說命五說戲祝六君蒙次前韵賦佳篇各徵舊事各以一篇爲謝 答胡季亨 周必大
未復中原近守淮，前朝該輔只時來。濟川用礪我無是，作醴和羹何有哉。正喜春晴知歲美，頓招兩蕊坐筵開。和詩更作齊兒語，老手屠龍合拊孩。
正月三日胡季亨及伯信仲威叔賢昆仲歐陽宅之李達可同自永和來雨中小集疊岫閣用金鼎玉舟勸酒下視梅林戲舉說命五說戲祝六君蒙次前韵賦佳篇各徵舊事各以一篇爲謝 答胡伯信 周必大
舟浮江海達于淮，不盡詞源衮衮來。人是浴沂三益者，句成泛剡兩佳哉。千鍾但使尊中滿，九秩從教案上開。却憶兒童聚嬉戲，爭騎竹馬弄泥孩。
正月三日胡季亨及伯信仲威叔賢昆仲歐陽宅之李達可同自永和來雨中小集疊岫閣用金鼎玉舟勸酒下視梅林戲舉說命五說戲祝六君蒙次前韵賦佳篇各徵舊事各以一篇爲謝 答胡仲威 周必大
元和頌聖雅平淮，韓柳文章付後來。聯璧照人今粲者，斷金定契古誰哉。白醪勸我頻霑醉，青眼逢君肯懶開。會散東風吹面纈，凍梨忻喜色如孩。
正月三日胡季亨及伯信仲威叔賢昆仲歐陽宅之李達可同自永和來雨中小集疊岫閣用金鼎玉舟勸酒下視梅林戲舉說命五說戲祝六君蒙次前韵賦佳篇各徵舊事各以一篇爲謝 答胡叔賢 周必大
朱顔青綬憶秦淮，白鷺洲疑鰲駕來。側畔交游欣作者，中間賡和負康哉。新春漸覺風光好，陳迹時將日記開。惟有詩情不如昔，旁觀撫掌倒綳孩。
正月三日胡季亨及伯信仲威叔賢昆仲歐陽宅之李達可同自永和來雨中小集疊岫閣用金鼎玉舟勸酒下視梅林戲舉說命五說戲祝六君蒙次前韵賦佳篇各徵舊事各以一篇爲謝 答歐陽宅之 周必大
安流咫尺異踰淮，有興何妨疊櫂來。茗椀茅柴殊易耳，萍虀豆粥豈難哉。談鋒不怕通宵直，燕席寧辭逐日開。况是上元佳節近，華燈萬點看蓮孩。
正月三日胡季亨及伯信仲威叔賢昆仲歐陽宅之李達可同自永和來雨中小集疊岫閣用金鼎玉舟勸酒下視梅林戲舉說命五說戲祝六君蒙次前韵賦佳篇各徵舊事各以一篇爲謝 答李達可 周必大
濁涇不必羨清淮，社燕賓鴻任去來。老子何曾憑日者，後生正合競時哉。圓規枉把方心鑿，塵世常令笑口開。八十老翁行未得，不如能說小兒孩。
周愚卿江西美劉棠仲各賦江珧詩牽强奉答用一字韻格 周必大
東海沙田種蛤珧，南烹苦酒濯瓊瑶。饌因暫弃常珍變，指爲將嘗異味摇。珠剖蚌胎那畏鷸，柱呈馬甲更名䖴。累人口腹吾何敢，慚愧三英喜且謠。
元宵煮浮圓子前輩似未嘗賦此坐間成四韵 周必大
今夕知何夕，團圓事事同。湯官尋舊味，竈婢詫新功。星燦烏雲裏，珠浮濁水中。歲時編雜咏，附此說家風。
再賦 周必大
時節三吳重，勻圓萬顆同。溲浮雖有法，烹煮豈無功。杜喜雲抄白，徐妨酒復中。策勳俱是秫，適口不同風。
茶園王琰求清暑堂詩次王民瞻敷文胡邦衡資政二公舊韻 周必大
早遮西日覓王官，晚倚南窗審膝安。亹亹清風揮麈落，紛紛蒼雪著笙寒。花前白酒傾雲液，竹裏行厨洗玉盤。江月上時凉意足，四絃三弄瀉驚湍。
陳正仲提刑制勘甫畢首過小樓既出新詩仍惠手書十扇次韵二篇致感幸之意  其一 周必大
纔將疑獄决春秋，便顧居鄉馬少游。犯斗海槎光斗野，應星漢節照星樓。法書飛動鸞窺沼，韵語清高鶴唳洲。田父鄰家爭借問，頃來重客有今不。
陳正仲提刑制勘甫畢首過小樓既出新詩仍惠手書十扇次韵二篇致感幸之意  其二 周必大
早飛鵰鶚凜橫秋，晚向山林思倦遊。夢斷堯階方寸地，身居陶隠上層樓。山園遥對青原寺，江勢中分白鷺洲。不值熙朝人遂性，果能獨樂此園不。
陳正仲提刑輒還嚴近正及郊禋索語贈別適小圃芙蓉同海棠盛開笑令著句併成四韵 周必大
綉衣持斧大江南，人在春風和氣間。草合園扉秋綠縟，花開環堵曉斕斑。席前宣室趍嚴召，樂奏端誠趁近班。記取臨分留愛景，芙蓉色鬭海棠殷。
月石屏蛾月硯詩 周必大
歐公命蘇公，吟咏月石屏。蘇公與范子，酬唱涵星泓。兩公文字祥，天畀子墨卿。嗟予何爲者，而得二美并。屏也歐青氈，流傳到柴荆。硯兮此尤物，秋月端正生。盤拏丹桂枝，瓊繞白玉繩。姮娥寔天眼，皎皎不自呈。但留雙蛾眉，下鎮蟾兔精。我生月斯望，真契非强名。烏玦磨有光，玄雲潤無聲。願賡前賢句，透脅令人驚。
悼亡之後病齒不能食拔去其甚者有感賦小詩 周必大
咀嚼勞劬八十年，更因缺落拔其殘。已無韓愈妻堪詫，只欠張蒼乳可餐。
元樞陳叔達挽詞二首  其一 周必大
淡墨名何早，洪鈞轉稍遲。藝文追伏鄭，德業望臯夔。寔事常求是，多聞更闕疑。斯民先覺者，人代捨公誰。
元樞陳叔達挽詞二首  其二 周必大
聯事麟臺裏，論心鶴禁中。賢愚雖有異，出處不無同。解后橋山日，凄凉浙水風。兒孫看競爽，門戶慶方隆。
胡季亨圃中有觀生亭取觀天地萬物生意楊誠齋賦二詩次韵  其一 周必大
物我都歸造物中，存神過化本同風。靜觀此理怡然順，豈間深青與淺紅。
胡季亨圃中有觀生亭取觀天地萬物生意楊誠齋賦二詩次韵  其二 周必大
只道春榮夏乃亨，誰知四序總生生。黄鐘大呂還相處，上下方能著五聲。
臨川貢士徐子比先世有十萬莊今唯一山巋然田間立曰獨秀求予下語因記東坡以是名南康田氏之峰就用此意致登科之祝 周必大
不須十萬憶膏粱，有羨崔莊獨遣荒。獨秀佳名今暗合，要三二別四壺方。
某紹興甲子赴試此地卜居今十年三歷秋舉每遇中秋必與親舊歌舞之今歲大病使令輩散遣蕭然偶伯信仲威携子姪相過喜成四韵 周必大
上元甲子此攻堅，卜築安居正十年。登堞遥觀燈奪晝，歸家却賞月流天。丹臺旋葺新爐竈，絳帳都拋舊管絃。頼有故人將驥子，功名不斷復青氈。
東坡像李伯時作曾無疑藏之命予贊之 周必大
龍章鳳姿，揮斥八極。天心月脅，照映萬物。孟子之氣，莊周之文。瞻之在前，尚有典型。
徐涇教授求六一先生贊 周必大
我不識公，而哀斯文。稷言臯謨，宋艷班香。四海所宗，一鄉何有。瞻之在前，瞠乎若後。
又求胡忠簡公贊 周必大
春秋尊王，外攘夷狄。幼學壯行，終始惟一。凜然英氣，尚父是匹。揭之徂征，可却回紇。
宗室公衡真贊 周必大
信厚爲質，溫恭其儀。視此標的，盛哉本支。
趙山甫使君爲所部七十老叟記顔索贊 周必大
元亮無適俗韻，醉中强釋形神。置我青原臺上，不勞半道邀迎。
友人曾無疑示予真索贊 周必大
懶逐溪風偶度雲，聊同江月戲分身。誰知鄭馹多佳客，也著駘佗一惡人。
劉氏兄弟寫予真求贊時年七十 周必大
骨相屯，氣宇塵。濁不盈，臞不清。視汝形，肖汝身。無古心，無時名。乃久生，真幸民。
梁光遠以予真置邱壑中 周必大
野巖非汝肖，山澤稱吾臞。珍重梁高士，深知謝幼輿。
太和貢士陳誠之記予顔欲置遠明樓昔白傅年七十一寫真詩云鶴毳變綠髮雞膚換朱顔予今年適同感而賦此 周必大
巍樓必欲稱元龍，須寫褒公與鄂公。鶴毳雞膚吾老矣，祇宜簑笠釣船中。
慶元丁巳予與伯威歐陽兄德源葛兄三講丙午齊年會德源之子玢繪三壽圖求贊月日皆丙午也 周必大
三爲衆，一日壽。粃糠前，珠玉後。非面朋，乃益友。松竹鶴，同耐久。
南城吳氏記予七十三歲之顔 周必大
蟠木離奇，病鶴摧頹。以若形骸，而卜襟懷。無才無能，不競不猜。十目所視，人焉廋哉。
聶倅寫真求贊 周必大
三年監州再攝州，家置繪像爭借留。便當紫綬朝冕旒，念我青笠操漁舟。携此鼠目而麞頭，歸來高閣包春秋。他年持節尋舊游，却校形容知似不。
紹興甲子予待試廬陵辭曹廳是秋失解後六年乃與計偕考官七人今惟提刑少監趙氏獨壽而康其子仲肅來爲掾即詩人堂之西闢小齋記予肄業之所寫真求贊併題二詩  其一 周必大
未冠來隨舉子忙，當時已似失林獐。而今年貌那堪畫，手種堂前樹亦蒼。
紹興甲子予待試廬陵辭曹廳是秋失解後六年乃與計偕考官七人今惟提刑少監趙氏獨壽而康其子仲肅來爲掾即詩人堂之西闢小齋記予肄業之所寫真求贊併題二詩  其二 周必大
五十餘春一遠莊，耕夫雖老未拋荒。審言堂上新司戶，子厚書中顧十郎。
高沙曾良臣築思堂以念親傍闢書閣肖楊誠齋及予像求贊 周必大
德行淵騫，曾參曷遺。蓋生也後，其年可推。遥遥華胄，古今與稽。誠齋則賢，我愧思齊。
游元齡登仕寫予真求贊 周必大
休誇歲歲花相似，莫歎年年貌不同。閒伴長松與龜鶴，免將開落問東風。
門客鄭安世寫壽星求贊 周必大
誰把江西一幸民，强摹南極老人星。穹龜鹿鶴朋三壽，伴我松根斸茯苓。
趙倅彥璨寫予真求贊 周必大
王父當年此治中，嗟予鬢角未成童。只因闔郡攀泥軾，何事偏圖鶴髮翁。
英德邵守之綱記予衰顔戲題數語 周必大
使君燕頷虎頭，法當萬里封侯。宜伯蜀而之廣，繪象祠于兩州。鈴閣雖非麟閣，胡爲畫此獼猴。亦如杭人效穆仲，獻笑于坡代俳優耶。
登仕郎張武來求一言因記衰顔就以勉之 周必大
德人之容，如玉其溫。參前倚衡，以瞻以儀。我愧于是，將焉取斯。所貴者三，歸有餘師。
予乾道中嘗除延平守閩憲皆當赴而改晚得富沙趨行甚峻亦不果赴今郡人吳岷寫真求贊因以遺之 周必大
三度除書下七閩，勒回深愧北山文。勞君爲寫山中相，要與邦人識使君。
永豐監稅黄思義寫予真于大椿之下戲題 周必大
鬢髮皤然八十春，若爲百倍比莊椿。藉令十此如彭祖，亦是雞窠九世人。
張孜仲寅寫予真倚松而立戲題 周必大
曾陪漢幄運前籌，也忝分封萬戶留。未問家傳黄石法，且來閒伴赤松遊。
陸務觀之友杜敬叔寫予真戲題四句他日持似務觀一笑 周必大
西百官中識放翁，四年上下日相從。如今鶴伴山雞舞，羞對雲間陸士龍。
李卿月子西記予七十七歲之顔求贊 周必大
太白天才丐後人，有時佳句似陰鏗。我無飯顆哦詩苦，枉被渠嘲太瘦生。
鄭準廣文赴官九江携予真索贊 周必大
曾爲匡廬十日留，今猶化蝶夢江州。憑君五老峯頭問，員外容添此老不。
吉水贊府王覲時可爲平園寫真口占小詩 周必大
皓首相逢涉四年，君歸鄱水我螺川。清風明月思玄度，試展丹青即儼然。
徐教授寫予真求贊 周必大
雖非戚戚小人儒，亦豈堂堂大丈夫。寫向廣文官舍裏，巍冠爲我講唐虞。
一甲子前與濟源李綦儀之遊從贛上今其婿謝幼學傳示衰容爲題四句 周必大
早同短李客南康，晚識渠家玉潤郎。自笑頭顱并目睫，依然如鼠復如麞。
山谷自贊云作夢中夢見身外身福唐曾錫盛談西湖水晶宮之勝因寫予真用此意題四句 周必大
大患都緣有此身，笑看身外假爲真。夢中更作西湖夢，誰謂先生不到閩。
予平生願學忠恕既以自勉亦告于人王牒正則聞而悅之歸作唯齋九萬里風斯下矣寫衰容命之贊 周必大
中心爲忠，如心爲恕。勉强行之，道其殆庶。苟憎鬷蔑之貌惡，而廢一言于堂下。則所謂唯之與阿，不能以寸而相去矣。
教官福唐劉季新寫陋質道以羽客索贊還鄉福乃提刑臺治僕嘗出使陛辭而留情見乎詞 周必大
带山負海，都督全閩。臨遣綉斧，言輟其行。夢想樂郊，或勤宵征。令威化鶴，會遊遼城。
本覺長老祖宏爲老兄弟寫真求贊次七兄韻 周必大
幅巾短褐雁行秋，不照青銅不倚樓。今耄昔童無異性，世間寒暑任遷流。
能仁監寺智超爲予寫真求贊 周必大
前生坐下一高僧，失脚中元自怨辰。但記本來真面目，何須悔現宰官身。
德回上人寫予真求贊 周必大
非律非禪自在身，免丁不納沒公憑。明知未是龐居士，且可題爲破戒僧。
贛州豐樂長老惠宣寫予真戲贊時年七十三 周必大
少年日醉鬰孤臺，鼎立三禪屢往來。豪氣雖存誰復識，形容變盡鬢皚皚。
青原祖燈監寺屢問予久不入山寫真戲題 周必大
欲作青原掛搭僧，傳聞米價逐時增。繞腰三篾非難事，空腹何能念葛藤。
予久欲遊仰山而未暇行者智印寫真索贊 周必大
家居只在仰山傍，自笑癡蠅凍守窗。也解分身千百億，從來一月印千江。
安福縣岳興院希琦求予真贊 周必大
僧坊何事俗塵同，索我精神阿堵中。有相要知皆是妄，發真那更隕虛空。
覺報長老道諶寫予兄弟真求贊次七兄韵 周必大
身凡心聖古盧能，未著袈裟已是僧。冷煖自知師莫問，但看老色幾分增。
龍堂院宗慜寫真求贊次七兄韵 周必大
相將尋壑復經邱，潄石何妨更枕流。得法龍須隨七祖，休官郎將繼牛頭。
予年十四五侍子中兄讀書贛州壽量寺久之寺爲寇燔其後子中出守一新之今小兒綸又將佐郡他日當訪舊遊因主僧慈濟寫真題贊 周必大
志學今經六十年，招提仍對舊山川。令威化鶴重來日，頂似初顔雪被肩。
隆興癸未夏余年三十八自掖垣奉祠歸道遊麻姑山今又三十八年而知觀李惟賓緣化修造至廬陵寫予真求贊 周必大
古觀今猶換采椽，壯遊我合變華顛。方平再過憑相報，欲往從之問海田。
福壽院僧凈皋寫予及子中兄真求贊次子中韵 周必大
弟兄本自讀儒書，晚外形骸付六如。摩詰文殊俱默默，從教似我與非吾。
堵鄋智庄僧德永寫余真求贊 周必大
昔方三五少年，便作阿婆心切。今以八十老翁，却學小兒口說。如何不言不語，莫問是同是別。只願年豐飽吃飯，肚皮解了三條篾。
祥符長老智華寫余真求贊 周必大
五藴皆空，四大和合。昔者逢場，東塗西抹。今茲面壁，有問無答。似耶非耶，任師指撥。
法華院僧祖月寫余真戲贊 周必大
老子七十七，到處遮人壁。住世更十年，化身千百億。
僧智印寫乘成平園仰山三人真求贊 周必大
四海彌天兩誕誇，人三爲衆轉周遮。明知諸相皆虛妄，弄假爲真有甚巴。
天慶知觀蕭惟清寫予真求贊 周必大
塵滿形容雪滿頭，分無仙骨到瀛洲。希夷更請旁人看，曾急流中勇退不。
廬陵道士羅尚逸能醫眼善弈自湘中歸寫予真求贊復遊湘中 周必大
黄冠多藝從仇仙，處士圍棋伴樂天。我不即師師即我，胡爲邀我泛湘船。
清源知藏僧法源寫真求贊 周必大
精不摇，神不驕，鬢任髡，顔任凋。人擾擾而膠膠，爾寂寂而寥寥。知壺子其誰何，異漁父之堪描。往壁觀以默照，免室邇而人遥。
金牛長老德鎧寫平園真求贊 周必大
經傳白馬，寺假金牛。祖意西來，江水東流。于我何有，色見音求。千帆任過，長對沙洲。
使臣周允寫平園老叟真于松竹龜鶴間戲贊 周必大
松可以傲霜雪，竹可以延風月。龜巢葉而養氣，鶴鳴臯而戢翼。置閒身于四物，聊竊名于五一。
使臣宋千齡寫平園老叟真于松竹之間從以鹿鶴龜求贊 周必大
向來結綬事華勳，老去抽簪愛水雲。但得松筠無異藥，何妨鳥獸與同羣。
提轄官鍾懃及其子可久寫平園真睨蟾倚桂爲生日壽 周必大
元豐壬戌，中元之夕。仇池飛仙，浩歌赤壁。今兩甲子，明月猶昔。嘉爾父子，記我顔色。丹桂婆娑，銀蟾皎潔。願言冰輪，常圓罔缺。
使臣俞允迪赴萍實稅官寫平園老叟真求贊 周必大
往來四度過萍鄉，斗實誰能辨有亡。爾欲常常如對我，莫增酒課罔征商。
予刻文苑英華千卷頗費心力使臣王思恭書寫校正用功甚勤因傳予神戲爲作贊 周必大
倚樹而吟據槁梧，自憐爾雅注蟲魚。汝曹更作書中蠹，不愧鯤鵬海運歟。
使臣李汝發寫平園真求贊 周必大
人皆炎熱之畏，我愛夏日之長。耳百尺之松風，挹雙沼之荷香。髮固知其種種，容何事乎堂堂。尚從遊于留侯，免形似乎六郎。
直省官李端義求平園真贊 周必大
形若性，皆天與。常用汝，不爲虎。非詩苦，瘦如許。以貌取，失子羽。
立春帖子 太上皇帝閣 其一 周必大
瑞雪收殘臘，和風報早春。祝堯千萬壽，常與歲俱新。
立春帖子 太上皇帝閣 其二 周必大
溥博參洪造，希夷法自然。鴻名稱盛禮，玉冊趁新年。
立春帖子 太上皇帝閣 其三 周必大
俗阜登臺樂，農祥擊壤謠。何人知帝力，爾極聽垂髫。
立春帖子 太上皇帝閣 其四 周必大
青陽布治周三紀，黄屋非心正九年。聖子有爲今出震，天公不宰舊乘乾。
立春帖子 太上皇帝閣 其五 周必大
東郊何必舞雲翹，太史休勞望斗杓。欲識皇都春色動，兩宮和氣舜承堯。
立春帖子 太上皇帝閣 其六 周必大
鬭巧花枝金剪幡，誇多菜縷玉爲盤。君王賸欲娛佳節，總把時新輟大官。
立春帖子 太上皇后閣 其一 周必大
化國春偏好，慈闈日自長。仙韶喧法曲，齊勸萬年觴。
立春帖子 太上皇后閣 其二 周必大
白玉重鎸冊，黄金再鑄章。宮中饒樂事，大典對春陽。
立春帖子 太上皇后閣 其三 周必大
冰泮西湖裏，人遊玉燭中。非關風習習，端爲樂融融。
立春帖子 太上皇后閣 其四 周必大
徽音有永坤寧殿，內助無勞德壽宮。未問夭桃與穠李，先須歌詠二南功。
立春帖子 太上皇后閣 其五 周必大
東風一夜轉熙臺，日上瑶池綺席開。可但六宮環佩響，重孫滿眼賀春來。
立春帖子 太上皇后閣 其六 周必大
湧金門外風舒柳，師子園中日放花。何事東皇催暖律，似迎西母探春車。
立春帖子 皇帝閣 其一 周必大
日向皇都永，冰從泰液融。八荒開壽域，萬國轉春風。
立春帖子 皇帝閣 其二 周必大
綵勝年年巧，椒盤歲歲新。君王千萬壽，長與物華春。
立春帖子 皇帝閣 其三 周必大
暖律催花蘤，晴暉活柳枝。發生雖有信，造化本無私。
立春帖子 皇帝閣 其四 周必大
翠輿黄繖下祥曦，德壽宮中奉玉巵。天上融怡和氣滿，人間那得不熙熙。
立春帖子 皇帝閣 其五 周必大
延英議政恰朝還，選德觀書時暫閑。晝漏稍稀高閤報，教添內引兩三班。
立春帖子 皇帝閣 其六 周必大
淑氣潛飛玉管灰，無情草木得先知。一如聖主行仁政，晨發巖廊夕海涯。
立春帖子 太上皇帝閣 其一 周必大
溥博仁由性，誠明德乃真。豈能名蕩蕩，聊與萬方春。
立春帖子 太上皇帝閣 其二 周必大
莫訝東風早，元從太極來。臘寒猶半月，花已滿頭開。
立春帖子 太上皇帝閣 其三 周必大
字縷黄金勝，酥□白玉盤。不須誇百巧，百□□□□。
立春帖子 太上皇帝閣 其四 周必大
□□□□□□□，□□□□□□□。□□一聲爭理鬢，官家來奉萬年巵。
立春帖子 太上皇帝閣 其五 周必大
聚景園林花萬重，外家車騎極雍容。應譏漢戚多驕恣，馬后徒勞戒濯龍。
立春帖子 太上皇帝閣 其一 周必大
去年春日盛，七十慶儀新。今歲從頭數，重過一萬春。
立春帖子 太上皇帝閣 其二 周必大
欲識通明殿，須看德壽宮。聖君朝聖父，雲捧兩袍紅。
立春帖子 太上皇帝閣 其三 周必大
有道春偏好，無爲日更舒。齊心大庭館，何處覓華胥。
立春帖子 太上皇帝閣 其四 周必大
氣衝魚鑰敞金扉，風射蛟冰泮玉池。從此苑中多樂事，和詩誰是沈佺期。
立春帖子 太上皇帝閣 其五 周必大
樓名聚遠倚晴空，無限風光入坐中。豈是帝家移帝力，由來天子即天公。
立春帖子 太上皇帝閣 其六 周必大
大巧都無迹可闚，春來物物自芳菲。不因親御香山賦，誰識當年造化機。
立春帖子 太上皇后閣 其一 周必大
銅史供新曆，壺天報早春。桃花開閬苑，柳色動瑶津。
立春帖子 太上皇后閣 其二 周必大
興慶唐儀重，東朝漢會尊。帝家春更好，日月照乾坤。
立春帖子 太上皇后閣 其三 周必大
彤管播徽音，年年姒佐文。向來長樂注，溢美謾紛紜。
立春帖子 太上皇后閣 其四 周必大
舊疑莊叟大椿年，一度春回歲八千。今見東皇與西母，誰言此語是虛傳。
立春帖子 太上皇后閣 其五 周必大
清晚鳴鞘下紫宸，玉觴椒酒壽雙親。衮衣更得褘衣助，總道新春勝舊春。
立春帖子 太上皇后閣 其六 周必大
兩宮勤儉婦承姑，鋪翠銷金舉世無。繭館新蠶家法在，民間應有袴兼襦。
立春帖子 太上皇帝閣 其一 周必大
玉燭重開歲，璿杓復建寅。誰知康壽殿，四序只長春。
立春帖子 太上皇帝閣 其二 周必大
殿閣無爲日，朝廷有道時。椒浮重醖酒，花發萬年枝。
立春帖子 太上皇帝閣 其三 周必大
手把蟠桃植，何勞羯鼓催。從今三萬歲，十度看花開。
立春帖子 太上皇帝閣 其四 周必大
一年好處是初春，十閣爭先奉聖人。綵勝寶幡簪帽巧，蘭芽蔬甲族盤新。
立春帖子 太上皇帝閣 其五 周必大
官家閲武向茅籬，供帳都亭看凱還。鳳輦過門親獻壽，春風先已滿人間。
立春帖子 太上皇帝閣 其六 周必大
湖上春光次第還，夾街新展集芳園。定知花木開偏早，慣識東皇造化恩。
立春帖子 太上皇后閣 其一 周必大
綵勝宜春字，流霞曼壽觴。塗歌并里詠，地久對天長。
立春帖子 太上皇后閣 其二 周必大
閬苑紅初露，瑶池碧半涵。春生從太極，化洽本周南。
立春帖子 太上皇后閣 其三 周必大
聚景貯壺春，仙關晝不扃。小桃無數發，好幸綵霞亭。
立春帖子 太上皇后閣 其四 周必大
郁郁紛紛三素雲，元君朝帝慶新春。瓊樓玉女爭迎拜，應許雙成侍給輪。
立春帖子 太上皇后閣 其五 周必大
柳色花光動建章，從今步輦日尋芳。亭亭紅繖隨黄屋，萬里馳驅笑穆王。
立春帖子 太上皇后閣 其六 周必大
早正中闈婦道成，曾裨內禪母儀新。如今永與勛華主，共享千春及萬春。
立春帖子 皇帝閣 其一 周必大
新曆清臺正，寬書薄海同。斯民如草木，一一被和風。
立春帖子 皇帝閣 其二 周必大
紫禁風光早，深仁奪化工。試看澄碧殿，池凍已全融。
立春帖子 皇帝閣 其三 周必大
選德庭前柳，朝來漏泄春。等閑施御箭，穿葉捷於神。
立春帖子 皇帝閣 其四 周必大
新歲階蓂九葉芳，乾元用九應春陽。九州元載中興主，九牧行稱萬壽觴。
立春帖子 皇帝閣 其五 周必大
昕陛延賢日徹曛，金蓮閲奏夜常分。餘閒手點唐文粹，春晝長時分外勤。
立春帖子 皇帝閣 其六 周必大
景龍學士賦新詩，剪綵宮花插鬢歸。何似未央深駐輦，教吟春日得春衣。
立春帖子 皇后閣 其一 周必大
儉德聞中外，徽音繼葛覃。化行人自勸，何待講親蠶。
立春帖子 皇后閣 其二 周必大
春入坤寧殿，夭桃暖更饒。直緣心不妬，豈有壁塗椒。
立春帖子 皇后閣 其三 周必大
何事新春勝舊春，陰陽順序國安榮。坤元永贊乾元大，月色常修日色新。
立春帖子 皇后閣 其四 周必大
新年佳節喜相重，屈指元宵五日中。雪柳巧裝金勝綠，燈球斜映玉釵紅。
立春帖子 皇后閣 其五 周必大
千柱沉沉外第成，翟車拜廟禮容新。進賢自昔無私謁，錫寵從今不計春。
端午帖子 太上皇帝閣 其一 周必大
此日天中節，它年赤伏符。只因昭火德，不爲記荆吳。
端午帖子 太上皇帝閣 其二 周必大
浩蕩天同泰，清虛日自長。誕辰纔半月，因以頌無疆。
端午帖子 太上皇帝閣 其三 周必大
衣進含風葛，觴稱垂露漿。更纏長命縷，仍泛引年菖。
端午帖子 太上皇帝閣 其四 周必大
再興炎祚撫華戎，成就南訛長養功。仁似薰風來不斷，壽如午景恰當中。
端午帖子 太上皇帝閣 其五 周必大
離明自昔照乾坤，太極如今道更尊。和氣致祥禳百沴，艾人桃印謾垂門。
端午帖子 太上皇帝閣 其六 周必大
槐夏風清麥已秋，三千珠翠從宸遊。玉階鬭採忘憂草，水殿臨觀競渡舟。
端午帖子 太上皇后閣 其一 周必大
艾葉雙人巧，菖花九節榮。玉皇膺曼壽，金母共長生。
端午帖子 太上皇后閣 其二 周必大
池藥風烟凈，壺天日月長。寶書繙蕊笈，碧穗裊爐香。
端午帖子 太上皇后閣 其三 周必大
得道本無爲，加餐亦應時。琱盤初薦冰，玉食更葅龜。
端午帖子 太上皇后閣 其四 周必大
檻有榴花沼有蓮，瑶池歡宴晚凉天。一年一度爲重午，此去應須過萬年。
端午帖子 太上皇后閣 其五 周必大
暑衣初進滿宮牀，霧縠雲綃五月凉。化洽周南無一事，尚吟絺綌葛覃章。
端午帖子 太上皇后閣 其六 周必大
清曉宮中獻綵絲，盤龍結鳳鬭新奇。欲教嬪御知勤儉，閒說當年繭館儀。
端午帖子 皇帝閣 其一 周必大
令月初登黍，嘉辰舊沐蘭。宸心思解慍，時取舜琴彈。
端午帖子 皇帝閣 其二 周必大
赫日中天正，清風養物深。葵傾多士志，草偃萬方心。
端午帖子 皇帝閣 其三 周必大
殿閣南薰細，宮壺晝漏遲。皇恩隆宰輔，賜扇御書詩。
端午帖子 皇帝閣 其四 周必大
縷繒採藥謾區區，誰似君王用意殊。仁政便爲醫國艾，德威那假辟兵符。
端午帖子 皇帝閣 其五 周必大
御前曾刻百篇書，可但常披無逸圖。二帝三王俱寶鑑，江心百鍊定何須。
端午帖子 皇帝閣 其六 周必大
嘗記唐家逢五日，近臣藩鎮貢衿鞶。吾君敦朴無來獻，却疊香羅賜百官。
端午帖子 皇帝閣 其一 周必大
扇暍仁風廣，蠲煩瑞露瀼。萬方沾潤澤，安用沐蘭湯。
端午帖子 皇帝閣 其二 周必大
唐代重茲辰，王公各貢珍。忠誠惟李泌，只欲獻其身。
端午帖子 皇帝閣 其三 周必大
講勸停西學，番休寓北門。隆儒心不倦，夜夜賜冰盆。
端午帖子 皇帝閣 其四 周必大
暑衣先進聖皇宮，時服分頒百執同。惟有清躬衣澣濯，更令蠶織被華戎。
端午帖子 皇帝閣 其五 周必大
東城謾祀漢蒼梧，南楚空憐屈大夫。何似賢才徧中外，自然朝野足歡娛。
端午帖子 皇帝閣 其六 周必大
水殿開筵酒泛蒲，冰盤進膳黍纏菰。六宮莫度新翻曲，只詠明州瑞麥圖。
端午帖子 太上皇帝閣 其一 周必大
剪舌雙鴝鵒，朝來學語新。祝堯千萬壽，歲歲樂端辰。
端午帖子 太上皇帝閣 其二 周必大
桃結千年實，蓮開十丈花。蘆香并槿茂，應笑阿瞞家。
端午帖子 太上皇帝閣 其三 周必大
寶箑裁新樣，團團玉柄寒。御書真翥鳳，仙女莫乘鸞。
端午帖子 太上皇帝閣 其四 周必大
康壽高居德壽宮，天申元自近天中。千秋行獻開元鏡，五日先供揚子銅。
端午帖子 太上皇帝閣 其五 周必大
美景良辰二聖歡，時新絡繹走琱盤。固應慈孝移風俗，安用梟羹賜百官。
端午帖子 太上皇帝閣 其六 周必大
抱朴傳方定不虛，日中試覓小蟾蜍。君王萬歲從今數，看汝多年頷下書。
端午帖子 太上皇后閣 其一 周必大
霧縠含風細，雲綃疊雪香。雖膺天下養，猶服澣衣裳。
端午帖子 太上皇后閣 其二 周必大
椒殿南薰遠，蓬壺清晝長。黄庭書繭紙，筆法似慈皇。
端午帖子 太上皇后閣 其三 周必大
瑞雀巢珍木，雙雙枕石圓。翠娥誰採得，傳旨賜金錢。
端午帖子 太上皇后閣 其四 周必大
聚遠樓頭面面風，冷泉亭下水溶溶。人間炎熱何由到，真是瑶臺第一重。
端午帖子 太上皇后閣 其五 周必大
十椽水殿枕湖流，時從東皇御畫舟。楚俗不須誇競渡，新荷香處且夷猶。
端午帖子 太上皇后閣 其六 周必大
午節人傳百藥良，三千玉女鬭羣芳。銷憂萱草名空美，長樂宮中樂更長。
端午帖子 太上皇帝閣 其一 周必大
今月三長正，昌辰五日端。艾髯張綉戶，菰黍簇金盤。
端午帖子 太上皇帝閣 其二 周必大
午位符炎德，真人感赤精。誕彌佳節近，四海祝長生。
端午帖子 太上皇帝閣 其三 周必大
嘒嘒蜩鳴柳，飛飛燕拂簾。堯階無一事，象戲戰斜尖。
端午帖子 太上皇帝閣 其四 周必大
日到蓬戶已自長，身閒那更傲羲皇。薰絃舊解無窮慍，箑脯今摇不盡凉。
端午帖子 太上皇帝閣 其五 周必大
昌歜隨宜泛綠醽，繭光依舊寫黄庭。壽康莫採三年艾，瑞應從敷五莢蓂。
端午帖子 太上皇帝閣 其六 周必大
清暉亭畔吸光亭，入眼湖光分外明。豈是荷花似雲錦，都緣寶墨照簷楹。
端午帖子 太上皇后閣 其一 周必大
命縷五絲長，菖醪九節香。堯年方有永，文母共無疆。
端午帖子 太上皇后閣 其二 周必大
赫奕蕤賓月，宮庭樂事頻。便從端午節，排當過天申。
端午帖子 太上皇后閣 其三 周必大
對席瑶池宴，憑欄競渡船。薰風清漏坐，鈎月夕侵筵。
端午帖子 太上皇后閣 其四 周必大
水晶宮闕凈無塵，姑射神仙綽有真。寶錄自應表萬善，冰臺安用結雙人。
端午帖子 太上皇后閣 其五 周必大
兩宮眉壽古來稀，節物年年盛禁闈。桃印巧鎸蟲篆古，艾針斜映虎形威。
端午帖子 太上皇后閣 其六 周必大
炎官火傘謾高張，心靜何妨五月凉。百和暖添香篆永，一編徐展道經長。
端午帖子 皇帝閣 其一 周必大
令節傳千古，休祥屬聖時。炎圖如日永，赫赫照華夷。
端午帖子 皇帝閣 其二 周必大
民壽休頒朮，人淳罷賜梟。堯賢不遺野，楚些豈勞招。
端午帖子 皇帝閣 其三 周必大
薰殿午風清，金盤滿貯冰。願言均此施，四海滌煩蒸。
端午帖子 皇帝閣 其四 周必大
日長珠箔漏聲疎，案上蘇文恣卷舒。時有佳篇符睿思，便將團扇作行書。
端午帖子 皇帝閣 其五 周必大
攬衣切切念絲棼，當饋孜孜恤暑耘。今歲麥收蠶又熟，萬方何以答吾君。
端午帖子 皇帝閣 其六 周必大
三殿晨開錫宴初，太官順節進龜魚。微臣筆力慚燕許，謾賦羣官上玉除。
端午帖子 皇后閣 其一 周必大
寶典推重五，歡聲沸六宮。等閒調玉瑟，聊助舜琴風。
端午帖子 皇后閣 其二 周必大
何處宜佳節，風光大內家。爭新九子糭，競巧五時花。
端午帖子 皇后閣 其三 周必大
筒黍嘗思時獻稑，綵絲繫處憶親蠶。女紅躬儉今猶昔，應有詩人賦二南。
端午帖子 皇后閣 其四 周必大
逮下深恩浹後宮，斯螽五月詠豳風。麝香草鬭宜男綠，安石榴簪多子紅。
端午帖子 皇后閣 其五 周必大
尚醖潑醅瓊作液，湯官屑粉玉爲團。常娥應侍天公宴，一曲霓裳即廣寒。
端午帖子 太上皇帝閣 其一 周必大
午節由來重，今符火德昌。炎圖常有赫，聖壽共無疆。
端午帖子 太上皇帝閣 其二 周必大
甲庫供團扇，宸毫御古詩。龍蟠仍鳳翥，誰數晉羲之。
端午帖子 太上皇帝閣 其三 周必大
境勝日偏長，心清夏更凉。超然遠覽處，何止傲羲皇。
端午帖子 太上皇帝閣 其四 周必大
三紀躋民壽域中，艾人桃印本何功。如今坐享無窮報，幾看龜巢蓮葉紅。
端午帖子 太上皇帝閣 其五 周必大
聞道天公近效奇，澗松特長萬年枝。蜿蜒正作祥龍舞，移得清陰覆玉墀。
端午帖子 太上皇帝閣 其六 周必大
節邇天申競祝堯，官家重疊賜輕綃。自然舜孝移風俗，寓意梟羹鄙漢朝。
端午帖子 太上皇后閣 其一 周必大
令節仍豐歲，宮闈樂事全。千祥并萬壽，善頌入薰絃。
端午帖子 太上皇后閣 其二 周必大
積雨收梅夏，清風度麥秋。六宮爭獻壽，不覺月沉鈎。
端午帖子 太上皇后閣 其三 周必大
丹篆釵符小，朱絲臂縷鮮。都無邪可辟，祇有壽方延。
端午帖子 太上皇后閣 其四 周必大
問安勅使馬如飛，絡繹時新奉母慈。蜀産吳包何足道，蟠桃熟處是瑶池。
端午帖子 太上皇后閣 其五 周必大
揮箑將如解慍何，層冰列鑑謾峩峩。要知心地清無暑，端爲全鍾四氣和。
端午帖子 太上皇后閣 其六 周必大
粉團菰黍族金盤，仙朮昌陽灧玉樽。小小角弓誇射中，兩宮歡燕似開元。
甲申四月甲子夜夢以焦坑小團及宜春新芽送隆慶長老了遠戲作柬云云矍然而寤枕上又補一頌以茶送達數日前曾有此意而一點千林非因想所及也  其一 周必大
達上座，惺惺著，靈根一點便通神，敗葉千林都掃却。
甲申四月甲子夜夢以焦坑小團及宜春新芽送隆慶長老了遠戲作柬云云矍然而寤枕上又補一頌以茶送達數日前曾有此意而一點千林非因想所及也  其二 周必大
睡起尋思鹿覆蕉，更將惡水向人澆。夢中妄語渾閒事，眼暈生花好一鍫。
與崔序老步月青玉峽漱玉泉坐瀑布之石橋天氣凉冷移坐法堂下對雙劍峰甚正序老求偈 周必大
劍峰有時折，瀑水有時竭。我性等虛空，今古無生滅。
故慶雲長老{尒（下小右兩點）}贊 周必大
七尺軀，歸底處。一尺素，寫得住。是真是假，有眼看覷。
彥岑真贊 周必大
石中韞著無瑕玉，鑛裏淘成紫磨金。八十年來岑鐵面，誰知一片老婆心。
送陸先生赴春闈 周必大
九重詔下選賢能，又見先生啟遠行。離恨暗隨流水去，朔風穩送片帆輕。休嗟此日暌違事，預發來春晉錫榮。一去鵬程應九萬，始知佳夢合金精。
同前 周必大
何幸天涯款緒餘，軒昂氣概識雄圖。滔滔腹稿盈千軸，凜凜詞鋒敵萬夫。方對芝眉蒙數載，乍驚絳帳失規模。從茲穩步青雲上，始信沙堤夢不誣。
余石月輓詞  其一 周必大
學重今顔子，年高漢伏生。鯉庭傳道德，鱣序列公卿。忠孝平生事，詩書後世名。於公無一憾，多士自傷情。
余石月輓詞  其二 周必大
自我居洪府，從公父子游。至言今在耳，往事忍回頭。風急唐山壟，雲埋石月樓。生芻無路奠，灑淚寄東流。
泰州守許寺正輓詞二首  其一 周必大
昔在西京日，名臣數次公。人歌廷尉德，帝念潁川功。出處君何異，修良譽亦同。誰提班固筆，千古紹高風。
泰州守許寺正輓詞二首  其二 周必大
身襲黄門慶，腰懸紫綬龜。未登知命歲，遽逼蓋棺期。風咽哀笳恨，雲凝斷壟悲。只應潘岳淚，重憶悼亡時。
孟郡王輓詞二首  其一 周必大
炳靈崧嶽古諸姜，令德高標對寵光。位冠西樞籌運幄，班高左棘綉爲裳。丁年聲譽佳公子，二紀功名異姓王。人物風流今已矣，空令吳越詠甘棠。
孟郡王輓詞二首  其二 周必大
祥源總使奉真游，藏室提綱接勝流。書蠹只知三館樂，盤鯖不鬭五侯羞。名山早晚尋黄石，逝水須臾失夜舟。白馬素車分散後，何人更忍過西州。
張朝宗挽詞二首  其一 周必大
耆舊推西洛，於公見典刑。全名高白璧，利刃拂青萍。日者瞻卿月，天乎隕使星。平生精藻鑒，桃李半槐庭。
張朝宗挽詞二首  其二 周必大
甲第開鄰里，蝸廬遂不孤。相從期晚歲，太息奠生芻。凉吹飛丹旐，殘陽詠白駒。傷心松柏路，螭首載龜趺。
大行皇太后挽詞二首  其一 周必大
瑞應興沙麓，祥源發狶韋。東朝方母育，滄海倏塵飛。蟾蟬冰輪影，鰲翻地軸機。宸心懷慕處，篋有五時衣。
大行皇太后挽詞二首  其二 周必大
媯汭芳聲遠，思齊聖德優。湘妃初從舜，文母晚興周。養弃慈寧樂，神同永祐遊。鳳車青羽蓋，忍望浙江舟。
同前  其一 周必大
得道西王母，思齊古太任。仙游歸少廣，人世失徽音。閬苑桃空熟，稽山柏自森。天心知舜孝，寒日慘多陰。
同前  其二 周必大
憶昨登中壽，梅觴慶九重。回春方晝永，月掩遽雲濃。鐘鼓沈長樂，蠶桑罷濯龍。宣仁遺懿在，定謚獨追蹤。
廣德軍鹿鳴燕樂語口號 周必大
才子雍容入帝京，使君勸駕意殊深。騎蟾定喜攀仙桂，鳴鹿先須詠野芩。好去玉階方寸近，休辭金盞十分斟。明年三月鶑花麗，洗眼宮袍宴上林。
請盧帥樂語口號 周必大
三月春光未肯休，兩邦賓主總風流。照階旌旆交輝映，環座笙歌競勸酬。尚有長紅强半在，休辭大白十分淳。介圭早晚催歸覲，應記臺城此日遊。
金國賀會慶節使副到闕紫宸殿宴致語口號 周必大
瑞氣輕籠合殿香，上尊初破早寒霜。千秋節應千齡運，萬歲聲隨萬歲觴。境似華胥民氣樂，夢如帝所樂聲長。年年太史前期奏，南極星明聖曆昌。
金國賀正旦使副到闕紫宸殿宴致語口號 周必大
北斗回杓恰指寅，東皇御極蚤施仁。光風麗日依稀轉，御柳宮花次第新。魚藻有頒安萬物，鹿苹式燕樂嘉賓。小臣請祝君王壽，乾道宜過一萬春。
又 周必大
絳闕嵯峨映五雲，華簪合遝會芳宸。盡收殘臘嚴凝氣，散作新年浩蕩春。盞斝頻宣恩意重，金絲徐韵樂聲純。欲知朝野歡娛處，聽取三呼萬歲人。
金國賀會慶聖節使副到闕紫宸殿宴致語口號 周必大
十月爲陽慶小春，電樞來應帝王真。天長地久千秋節，鰲抃歡呼四海人。黼座衮龍明日月，綉墩珠履切星辰。河圖已告無疆壽，安得區區計古椿。
又 周必大
九陛天高輦下琱，千官雲集履鳴潮。霜迎愛日融城濕，香带祥風合殿飄。周宴恩濃魚在藻，舜廷化洽鳳儀簫。清臺夜夜占南極，常有華星炳絳霄。
金國賀正旦使副到闕紫宸殿宴致語口號 周必大
淳熙紀號過千齡，玉曆今開第五春。北極天高乾象正，東郊風暖物華新。漏添化國融和日，律饗熙臺鼓舞人。願挹滄溟供壽酒，無躬無盡奉嚴宸。
二老堂會七兄樂語口號 周必大
早似機雲入帝鄉，晚如廣受出咸陽。舊游應憶魚同隊，倦翼還欣雁著行。甲子八百九十朔，醉鄉三萬六千場。新陽漸漏春消息，二老風流日月長。
句 周必大
竹多翻障月，木老只啼烏。
句 邊惇德
敢向詩壇挑老將。
題玉川碾茶圖 周季
獨抱遣經舌本乾，笑呼赤脚碾龍團。但知兩腋清風起，未識捧甌春筍寒。
句 周煇
捲簾試約東君問，花信風來第幾番。
西園席上記事 駱適正
花隨春盡覓無痕，尚續餘歡索侑尊。一曲未終人已去，西園燈火欲黄昏。
富樂山  其一 雍有容
當時四海一劉備，至此已堪悲失脚。出語翻爲樂國想，是人止可偏方著。
富樂山  其二 雍有容
大漢曾封隆準翁，聞道山河錦綉中。安能鬰鬰久居此，睥睨三秦日欲東。
高宗皇帝挽詞  其一 王淮
炎祚開中葉，龍翔自有真。揮戈回日照，洗甲挽天津。立極乾坤正，循環雨露新。嗣皇能繼志，詩爲武功陳。
高宗皇帝挽詞  其二 王淮
曆數堯咨舜，羹牆舜見堯。三加徽號冊，五日未央朝。廟祀瞻龍衮，韶音遏鳳簫。伏蒲思往事，淚湔浙江潮。
題福祐王廟 王淮
關中失鹿人爭逐，一去鴻門不可尋。千古英雄死遺恨，封侯廟食更何心。
詠釣臺  其一 潘畤
不到危臺久，重來恰十年。壯懷今掃盡，遺象只依然。老我從疎拙，微官合弃捐。歸來營釣艇，長此卧風烟。
詠釣臺  其二 潘畤
古屋顛巖上，荒祠落葉中。乞靈無俗駕，垂世有高風。鳥語谷相答，魚游溪若空。徘徊欲忘去，船背夕陽紅。
雪 項寅賓
凍雲同色墜飛霙，送臘迎春一歲成。但見紅花洗芳面，那聞黄竹度新聲。密移瓊室祥光滿，倒瀉銀河白浪平。已屬畫師圖此景，炎蒸相對卧桃笙。
和范至能元日 項寅賓
獻歲身留外，思家恨滿中。桃符禳厲鬼，椒酒勸仙童。出謁憑羸馬，題書附去鴻。青春應時節，斗柄夜摇東。
和鄭逢辰元宵韻 項寅賓
憶昔先皇賞露臺，鼇山半影落蓬萊。羣芳欲識龍顔喜，雙闔時瞻雉扇開。十里仙香濛碧霧，六宮韶樂隠新雷。神仙舊事渾如夢，只有春風每歲催。
又和酴醾韻 項寅賓
天遣司花寶笈開，鮫綃散翦碧雲堆。芳根移自蠶叢遠，薰釀曾隨鳳詔來。祇恐飄風撼新竹，却驚殘雪觸蒼苔。水仙欲逞幽香壓，山谷似無詮品才。
千里丈蓄酒尊形狀孛窣某酒後以短項翁目之不謂誤中遂成佳號彥平功成二兄皆有褒咏可使韓子蒼縮肩短項之句北面矣某不揆鄙拙勉强續貂幸諸丈斤斧之 鍾孝國
少陵先生時不偶，老瓦盆中醉林莽。江湖散人名益窮，魚殻傾尊不論斗。孤風異行同襟期，食鮭未必富三九。凌烟功名舉世事，不直兩公一杯酒。會稽夫子有古心，嗜好眇追千載友。陶尊中産同蒼筠，短項不肯鍾罍群。章綬黄篾差緇塵，肺腸桑落心崑崙。始知其中殊陋貌，一點不受泥沙渾。時從往古窮玄微，坐隅兀側長相隨。送余醉鄉謝膠擾，回頭轉覺人間小。
謹次功成短項翁佳篇之韻 鍾孝國
君不見中山毛穎生，纂錄百氏編群經。又不見革華祖都尉，殿上承恩舉足耳。二物名譽由韓公，無乃衮褒俱中理。君家酒罌依圖書，短項獨喜觴吾儒。我加翁名乃率爾，諸公過聽歡有餘。翁名稱意仰來前，再拜不願封酒泉。傾懷解賈吟筆勇，注想只愁客杯乾。主人冥心通與窮，從渠自引琉璃鍾。醉中琢句千古廢，醒後逢人四海空。林間日日吹春風，孛窣願卜重相逢。長江小艇新雨後，一杯相屬會稽翁。
絕句  其一 歐陽鈇
戀樹殘紅濕不飛，楊花雪落木生衣。年來百念成灰冷，無語送春春自歸。
絕句  其二 歐陽鈇
桑麻得雨更青葱，芍藥留春結晚紅。怪得鳥聲如許好，此身還在亂山中。
絕句  其三 歐陽鈇
爲憐紅杏亞枝斜，看到斜陽送亂鴉。又是一春窮不死，天教留眼看鶑花。
絕句  其四 歐陽鈇
篷窗卧聽疎疎雨，却是芭蕉夜半聲。煙浪蔽天天倚蓋，略容一點白鷗明。
示二子 歐陽鈇
先君以官貧，我仍遺以安。但願兩兒健，扶持一翁孱。何須待門生，悠然柴桑閒。
卜居 歐陽鈇
此生老矣益飄零，湯餠來年又何所。是身如寓敢求安，更築小軒名以寓。憑誰叫閽與帝語，有客多艱乃如許。水花爲客啼紅雨。
游愚堂 歐陽鈇
聞說名園尚修竹，花壓頹垣筍穿屋。雨痕半掩壁間題，饑鼠跳梁狐晝啼。前人已爲後人笑，後人更使誰人悼。嗚呼全盛幾時奈衰何，古人興廢何其多。
和伍武仲 歐陽鈇
未知一歲於此水，幾回照影慚栖栖。失身竟墮管城計，錯路不爲田舍兒。
禾山秋興  其一 歐陽鈇
生計嗟烏有，誰人問子虛。西風五更雨，南雁數行書。衰朽兒童笑，飄流歲月餘。秋深新病起，吾志在吾廬。
禾山秋興  其二 歐陽鈇
夜起集萬感，胡爲淹此留。詩成夔子國，人在仲宣樓。絡緯聲中淚，芭蕉雨裏愁。遥知屢門倚，應念有方游。
句  其一 歐陽鈇
細雨雙飛鷺，寒蓑獨釣船。
句  其二 歐陽鈇
夢回千里外，燈轉一窗深。
句  其三 歐陽鈇
誰知花過半，纔與酒相尋。
句  其四 歐陽鈇
故人驚會面，新恨說從頭。
句  其五 歐陽鈇
天上張公子，雲間陸士龍。
句  其六 歐陽鈇
月白玄猿哭，更殘絡緯悲。
句  其七 歐陽鈇
語離遽何許，話舊復何時。
句  其八 歐陽鈇
巷南巷北人招飲，一雨一晴花耐看。
句  其九 歐陽鈇
有客過門湖海士，隔籬呼酒咄嗟間。
句  其一○ 歐陽鈇
夢回金馬玉堂上，文在冰甌雪碗中。
句  其一一 歐陽鈇
青山如故情非故，芳草喚愁詩遣愁。
句  其一二 歐陽鈇
擾擾征人相顧語，蕭蕭落木不勝秋。
句  其一三 歐陽鈇
風色似傳花信到，夕陽微放柳梢晴。
句  其一四 歐陽鈇
千里歸來人事改，十年猶幸此身存。
句  其一五 歐陽鈇
愛山如愛酒，畏暑如畏虎。出門尋舊遊，缺月四更吐。
句  其一六 歐陽鈇
更闌待月華，風露寒欲僵。
句  其一七 歐陽鈇
讀書豈爲官。
句  其一八 歐陽鈇
心清時自暑。
子猷訪戴 來梓
四山摇玉夜光浮，一舸玻璃凝不流。若使過門相見了，千年風致一時休。
杜甫遊春 來梓
典盡春衣不肯歸，熊兒扶過瀼溪西。傷時懷抱深於海，掠眼風光醉似泥。
六言二首  其一 來梓
葉淅歷而爭墮，菊徘徊而尚開。流年逼人太甚，佳客折簡不來。
六言二首  其二 來梓
行空月不著相，出岫雲無戀心。胸中一丘一壑，不磯城市山林。
句 王仲寧
妙曲撓周郎。
句 陳國材
紅日晚天三四雁，碧波春水一雙鷗。
西湖雜咏 蕭彥毓
花心亭上坐，滿眼是湖光。祇爲便幽趣，能來倚夕陽。水邊春寺靜，柳下小舟藏。不待清明近，鶑花已自忙。
梁家渡 蕭彥毓
遠水環沙翠作灣，紅塵飛不入青山。凉風一枕秋宵夢，夢繞千巖萬壑間。
清明日早出太平門 蕭彥毓
江頭楊柳暗藏鴉，江上鵝兒浴淺沙。早起一風如此惡，路旁落盡刺桐花。
咏梅 吳居仁
嶺南十月春漸回，妍暖先到前村梅。問君何處識此妙，一枝冷艷隨霜開。長江凜凜欲崩岸，乃見好事多牆隈。初疑滲漉入瘴霧，更恐寂寞埋煙煤。微風不動暗香遠，淡月入戶空徘徊。坐看粉黛化羶惡，豈但桃李成輿臺。我行萬里厭窮獨，疾病未已心先灰。對此不覺三歎息，恐是轉側同南來。異鄉久處少意緒，破壁相對無根荄。古來寒士每如此，一世埋沒隨蒿萊。遁光藏德老不耀，肯與世俗相追陪。輪囷離奇多見用，犧尊青黄木爲災。含毫吮墨去顔色，况自不必須穿裁。歲窮路遠莫惆悵，此去保無蜂蝶猜。
彈子巖題名 徐夢莘
吾儕生江南，遠近俱鄰鄉。一官皆爲貧，餬口走四方。遇合良獨難，動如參與商。誰知自有時，朋盍聚炎荒。外臺參計畫，幕府佐紀綱。出宰得壯縣，分教涖郡庠。曹掾勝三語，簿領真仇香。不止似人喜，頓覺吾軍張。合坐尊序齒，避席敬行觴。巖酒縱登覽，杖屨陪徜徉。棋矢以相娛，嘯歌情意長。舉酒起祝規，愛我藥石良。古人尚植立，君子道其常。平生學忠孝，餘力從文章。臨節不可奪，當官有何强。窮乃見節義，老當志彌剛。鴻鵠在寥廓，騏驥終騰驤。願言各勉旃，事業要輝光。它日先上道，富貴無相忘。
題雙井堂 徐得之
鳳凰山畔永思堂，山谷先生有舊鄉。修水年年流不盡，斯文長與日爭光。